బ్యాంకుల సొమ్ముకూ.. భద్రత కరువు!
- అంతకంతకు రెచ్చిపోతున్న సైబర్‌ నేరగాళ్లు
-  బంగ్లాదేశ్‌ బ్యాంకు నుంచి రూ.580 కోట్ల దోపిడీ
-  ఆలస్యంగా వెలుగులోకి వచ్చిన సంఘటన
నవతెలంగాణ, వాణిజ్య విభాగం: టెక్నాలజీలో రోజురోజుకు వస్తున్న మార్పులు బ్యాంకింగ్‌ సేవలను ఖాతాదారులకు మరింత చేరువ చేస్తున్నాయి. బ్యాంకులకు పోకుండానే చేతిలోని చరవాణి, ఇతర ఎలక్ట్రానిక్‌ ఉపకరణాల ద్వారా క్షణాల వ్యవధిలోనే ఆర్థిక లావాదేవీలను చక్కబెట్టుకొనేంతగా టెక్నాలజీ సామాన్యుడికి సౌలభ్యాన్ని కల్పిస్తూ వస్తోంది. అయితే ఆధునిక టెక్నాలజీ సామాన్య ఖాతాదారులకు ఎలాంటి సౌలభ్యాన్ని చేరువ చేస్తోందో.. విత్త సంస్థలు, బ్యాంకులకు కూడా అంతకంటే ఎక్కువగానే ఉపయోగపడుతూ వస్తోంది. వివిధ రకాల టెక్నాలజీలను వాడుకొని బ్యాంకులు రోజు కొన్ని కోట్ల సంఖ్యలో లావాదేవీలను నిర్వహిస్తున్న సంగతి తెలిసిందే. అయితే.. నాణెనికి రెండు వైపులా ఉన్నట్లే టెక్నాలజీ బ్యాంకింగ్‌ రంగానికి ముప్పుగా కూడా మారుతోంది. సైబర్‌ దొంగల అక్రమ ఆన్‌లైన్‌ కార్యకలాపాల ద్వారా బ్యాంకుల నుంచి వందల కోట్లలో సొమ్మును దొంగలించుకుపోతున్నారు.
అన్ని బ్యాంకులకు ఒకే వ్యవస్థ వల్ల సమస్యలు..
ప్రపంచ వ్యాప్తంగా దాదాపు 200 దేశాలలోని 11,000 విత్త సంస్థలూ బ్యాంకులు 'సొసైటీ ఫర్‌ వరల్డ్‌ వైడ్‌ ఇంటర్‌ బ్యాంక్‌ ఫైనాన్షియల్‌ టెలికమ్యూనికేషన్స్‌' (స్విఫ్ట్‌) నెట్‌వర్క్‌ ద్వారా రోజుకు 2.5 కోట్ల ఆర్థిక లావాదేవీలను జరుపుతున్నాయి. బెల్జియం కేంద్రంగా ఉన్న స్విఫ్ట్‌ ప్రపంచ వ్యాప్తంగా ఉన్న ఆర్థిక సంస్థల సొమ్మును ఇతర సంస్థలకు పంపడం, ఆర్థిక లావాదేవీలకు సంబంధించి సమాచారాన్ని అత్యంత రక్షణాత్మకంగా, నమ్మశక్యమైన వాతావరణంలో అందిస్తూ వస్తోంది. రోజూ లక్షల కొద్ది బ్యాంకులు తమ బ్యాంకింగ్‌ కార్యకాలాపాను జరుపుకొనేందుకు ఈ వ్యవస్థ వీలు కల్పిస్తోంది. సరిగ్గా దీనినే లక్ష్యంగా చేసుకొని సైబర్‌ నేరగాళ్లు దాడులకు దిగుతున్నారు. ఇటీవలి కాలంలో ఇలాంటి దాడులు అంతకంతకు పెరిగిపోతున్నాయి.
బంగ్లాలో అతిపెద్ద అన్‌లైన్‌ బ్యాంక్‌ దోపిడీ..
గత ఫిబ్రవరిలో హ్యాకర్లు బంగ్లాదేశ్‌ కేంద్ర బ్యాంకు అన్‌లైన్‌ లావాదేవీల వ్యవస్థలోకి చొరబడి దాదాపు 81 మిలియన్‌ డాలర్ల సొమ్మును ఆసియాలోని వివిధ ఖాతాల్లోకి తరలించుకుపోయారు. దీని విలువ మన కరెన్సీలో దాదాపు రూ.540 కోట్లు. ఈ సంఘటనను ఇటీవల టైమ్స్‌ మేగజైన్‌ వెలుగులోకి తెచ్చింది. దోపిడీదారులు పెద్ద ప్లాన్‌తో అధిక మొత్తంలో నగుదు చోరీకి బదిలీకి దాదాపు మూడు డజన్ల స్విఫ్ట్‌ సందేశాలను పంపారు. అయితే.. ఈ కేసులో సైబర్‌ దొంగలు స్విఫ్ట్‌ కమాండ్లను తప్పుగా రాయడంతో చాలా వరకు అక్రమ తరలింపులు ఆగిపోయాయి. దొంగల విజయవంతమైన స్విఫ్ట్‌ కమాండ్ల ద్వారా 'ఫెడరల్‌ రిజర్వు బ్యాంక్‌ ఆఫ్‌ న్యూయార్క్‌' నుంచి దాదాపు రూ.540 కోట్లు సొమ్ము బంగ్లాదేశ్‌ కేంద్ర బ్యాంకు పేరున ఫిలిప్ఫీన్స్‌లోని బ్యాంక్‌ ఖాతాలకు తరలినట్లు విచారణలో తేలింది. అక్కడి నుంచి ఫిలిప్పీనో క్యాసినోస్‌లకు ఇతర అనామక ఖాతాల్లోకి సొమ్ము తరలినట్లుగా తెలుస్తోంది. అంతకు ముందు కూడా ఇలాంటి హ్యాకింగ్‌ చర్యలు జరిగిన సంఘటనలు కనిపిస్తున్నాయి. ఇక్వడేరియన్‌ బ్యాంకు నుంచి దాదాపు రూ.60 కోట్లను సైబర్‌ నేరగాళ్లు దొంగలించారు. కాగా ఇలాంటి దోపిడి ప్రయత్నాలు వియత్నాం బ్యాంకులపై కూడా జరిగినట్లు సమాచారం. అయితే అక్కడ అధికారులు ముందుగానే వీటిని గుర్తించడంతో భారీ నష్టం తప్పింది. స్విఫ్ట్‌ వేదికగా రోజువారీ జరిగే కోట్లాది లావాదేవీల్లో ఇది చిన్న మొత్తమేనైనప్పటికీ తాజా సంఘటన ప్రపంచ వ్యాప్తంగా బ్యాంకుల సొమ్ము భద్రతకు ప్రశ్నార్థకంగా మారాయి.
సర్వసాధారణమేనంటున్న స్విఫ్ట్‌..
బ్యాంకింగ్‌ రంగానికే సవాలుగా మారుతున్న ఆన్‌లైన్‌ బ్యాంక్‌ దోపిడీ సంఘటనలు బ్యాంకులపై ప్రజలకున్న భరోసాను క్రమంగా దిగజారుస్తున్నాయి. వ్యక్తిగత బ్యాంకింగ్‌ లావాదేవీలతో పాటు వాణిజ్య పరంగా జరిగే సెక్యూరిటీలు, డెరివిటీవ్స్‌ లావాదేవీలకు కూడా ఇది విఘాతం కలిగవచ్చని నిపుణులు ఆవేదన వ్యక్తం చేస్తున్నారు. అయితే స్విఫ్ట్‌ యాజమాన్యం మాత్రం దీనిని చాలా లైట్‌గా తీసుకొంటోంది. అన్‌లైన్‌లో బంగ్లాదేశ్‌ బ్యాంక్‌ దోపీడి సంఘటనపై సంస్థ సీఈఓ గాట్‌ఫ్రైడ్‌ లియబ్రాండ్ట్‌ స్పందిస్తూ తమ సంస్థ అతిపెద్ద లావాదేవీలకు వేదికని అన్నారు. 'ఇలాంటి సంఘటనలు బంగ్లాదేశ్‌లో వెలుగు చూడక ముందు కూడా జరిగాయనీ.. భవిష్యత్తులో కూడా జరిగే అవకాశాలు లేకపోలేదు' అని అన్నారు. ఇది బ్యాంకుల విశ్వసనీయతకు సంబంధించిన విషయం మాత్రమే కాదని తమను తాము రక్షించుకోలేక విఫలవుతున్న బ్యాంకులు, విత్త సంస్థల మనుగడకు కూడా గొడ్డలిపెట్టు అని వ్యాఖ్యానించారు. ఈ సంఘటనల నేపథ్యంలో నష్టనివారణ చర్యలకు దిగిన సంస్థ తమ నెట్‌వర్క్‌ సరికొత్త సెక్యూరిటీ ప్రోగామ్‌ను జోడించి తన విశ్వసనీయతను నిలుపుకొనే చర్యలను చేపట్టింది.
ఆచూకీ తెలియకుండా జాగ్రత్తలు..
స్వీఫ్ట్‌ టెక్నాలజీని ట్రాక్‌ చేయడంలో విజయవంతమవుతున్న సైబర్‌ నేరగాళ్లు ఈ దిశగా ఎన్నో కొత్త పద్ధ్దతులను పాటిస్తున్నారు. ఒపెన్‌ ఎండెడ్‌ ఖాతాలను, ఆర్థిక లావాదేవీలను ముందుగానే గుర్తించి సొమ్మును జాగ్రత్తగా క్షణాల్లో వాటిలోకి తరలించేస్తున్నారు. ఇందులో తమ ఆచూకీ తెలయకుండా మాల్‌వేర్‌లను సృష్టించి స్విఫ్ట్‌పై దాడికి దిగుతున్నట్లు బంగ్లాదేశ్‌ బ్యాంక్‌ అన్‌లైన్‌ దోపిడీనిపై విచారణ జరపుతున్న 'ఫైర్‌ ఐ' సంస్థ విశ్లేషించింది. సైబర్‌ భద్రత బలంగా ఉన్న అమెరికా, బ్రిటన్‌తో పాటు ఇతర ఐరోపా దేశాల బ్యాంకుల వైపు సైబర్‌ నేరగాళ్లు పెద్దగా దృష్టి సారించడం లేదని తెలుస్తోంది. సైబర్‌ నిఘా తక్కువగా ఉండే కేంద్ర బ్యాంకులు, ఐటీ పరిజ్ఞానం తక్కువగా ఉండే సిబ్బంది కలిగిన వర్థమాన దేశాల బ్యాంకులే లక్ష్యంగా ఈ తరహా దోపిడీలు జరగుతున్నట్లుగా సైబర్‌ నిపుణులు విశ్లేషిస్తున్నారు. బ్యాంకుల అంతర్గత వ్యహరాల్లో జోక్యం చేసుకొనేందుకు తమను చట్టాలు అనుమతించవన్న సంస్థ.. ఏ బ్యాంకుల భద్రత ఆ బ్యాంకులే నిరంతర నిఘాతో చేపట్టుకోవడమే దీనికి ఏకైక పరిష్కారమంటోంది.
మీ స్నేహితులకు రికమెండ్ చెయ్యండి